Rusko carstvo se je med veliko turško vojno kot član Svete lige vojskovalo na vzhodnem evropskem bojišču v rusko-turški vojni (1686–1700). Ko so drugi člani Svete lige - Sveto rimsko cesarstvo, Beneška republika in poljsko-litovska Republika obeh narodov - dosegli svoje vojne cilje, so z osmanskim sultanom Mustafo II. leta 1699 sklenili Karlovški mir, ki je povsem prezrl ruske interese. Mirovna pogajanja so se začela leta 1698, ko se je Rusija še vedno vojskovala v spodnjem porečju Dnepra in Kerškem prelivu, ki povezuje Azovsko in Črno morje. Ruski car Peter Veliki se je osebno pridružil pogajanjem in 25. decembra 1698 v Sremskih Karlovcih sklenil dvoletno premirje z Osmanskim cesarstvom. Dokončno poravnavo so preprečila neskladja med Petrovimi zahtevami, vključno z zahtevami po zaščiti krščanskega prebivalstva v osmanskih balkanskih provincah, in stanjem ruske vojske, in ne nazadnje premajhna podpora drugih članov Svete lige.